**Akekee** (*Loxops caeruleirostris*) on äärimmäisen uhanalaisena Kauain saarella Havaijilla elävä peippoihin kuuluva varpuslintu.

Koko ja ulkonäkö
----------------

Kooltaan akekee on noin 11 cm. Akekeekoiraan selkä ja siivet ovat väritykseltään oliivinvihreät. Päälaki, rinta, vatsa ja perä ovat väriltään kirkkaan keltaiset. Silmien ympärillä on musta naamio. Naaras muistuttaa ulkonäöltään koirasta, mutta on väriltään hieman vaaleampi ja naaman musta naamio ei ole yhtä laaja kuin koiraalla. Lajin nokka on sinertävä ja nokan kärjet ovat hieman ristikkäin. Ulkonäöltään akekee muistuttaa kauainamakihiä (*Hemignathus kauaiensis*) ja anianiauta (*Hemignathus parvus*), mutta eroaa niistä niiden mustan alaperän perusteella.

Levinneisyys ja elinympäristö
-----------------------------

Akekeeta tavataan ainoastaan Kauain saarella Havaijilla. Lajin elinympäristöä ovat kosteat metsät, jotka sijaitsevat 600–1 600 metrin korkeudessa. Lintu selviää myös hieman hakatuissa metsissä, kunhan metsässä kasvaa riittävästi *Metrosideros polymorpha* -puita.

Ravinto ja pesiminen
--------------------

Akekee käyttää ravintonaan pääasiassa hyönteisiä ja hämähäkkejä, mutta voi satunnaisesti ruokailla myös kukkien medellä. Linnut liikkuvat vilkkaasti puiden lehtien lomassa etsimässä ravintoaan. Akekeen nokka on erikoistunut leikkaamaan auki nuppuja ja yhteen kasvaneita lehtikimppuja.

Akekeen pesimäkausi kestää tammikuulta kesäkuulle. Laji rakentaa pesänsä *Metrosideros polymorpha* -puihin.

Kanta ja uhat
-------------

1990-luvun puolivälissä akekeekannan kooksi arvioitiin hieman yli 20 000 yksilöä. Lajin elinympäristö on kuitenkin pienentynyt huomattavasti, ja vuonna 2007 kannan kooksi arvioitiin 2 500–4 500 yksilöä. Vuonna 2012 kannaksi arvioitiin 500–1 500 yksilöä.

Laji on harvinaistunut erityisesti sopivien elinympäristöjen vähenemisen vuoksi. Vähentymistä ovat aiheuttaneet laidunnus ja saarelle iskeneet hurrikaanit. Lisäksi vieraiden kasvilajien lisääntyminen metsissä on uhka akekeelle. Saarelle levinneet pistiäiset ja muurahaiset ovat vähentäneet saaren endeemisten hyönteisten, jotka ovat akekeen ravintoa, määrää. Kanta voi vähetä myös lintuja tappavaa malariaa kantavien hyttysten levittäytyessä yhä korkeammalle saaren metsissä.

Lähteet
-------

1. 1 2 3  BirdLife International: *Loxops caeruleirostris* *IUCN Red List of Threatened Species. Version 2022-2*.  2018. International Union for Conservation of Nature, IUCN, Iucnredlist.org. Viitattu 1.4.2023. (englanniksi)
2. 1 2 3 4 5 6  Akekee - BirdLife Species Factsheet BirdLife International.  Arkistoitu 14.4.2015. Viitattu 6.11.2009. (englanniksi)
3. ↑  Jim Denny: *The birds of Kaua'i*, s. 14. University of Hawaii Press, 1999. ISBN 978-0-8248-2097-8. Kirja Googlen teoshaussa (viitattu 6.11.2009). (englanniksi)


|  |  |  |
| --- | --- | --- |
| 

|  |  |
| --- | --- |
| Taksonitunnisteet | 
* Wikidata: Q1302723
* Wikispecies: Loxops caeruleirostris
* ARKive: loxops-caeruleirostris
* BirdLife: 22720832
* BOLD: 747491
* CoL: 3W9YF
* BOW: akekee
* eBird: akekee
* ECOS: 153
* GBIF: 5231617
* iNaturalist: 10405
* IRMNG: 10465029
* ISC: 76716
* ITIS: 554341
* IUCN: 22720832
* NatureServe: 2.101614
* NCBI: 509921
* Xeno-canto: Loxops-caeruleirostris

 |

 |